สรุปภาวะตลาดต่างประเทศ ประจำวันที่ 16 ก.ย. 2563
สรุปภาวะตลาดต่างประเทศ ประจำวันที่ 16 ก.ย. 2563
17 ก.ย. 2563

ดัชนีดาวโจนส์ตลาดหุ้นนิวยอร์กปิดบวกเพียงเล็กน้อยเมื่อคืนนี้ (16 ก.ย.) หลังจากนายเจอโรม พาวเวล ประธานธนาคารกลางสหรัฐ (เฟด) ได้แสดงความกังวลเกี่ยวกับทิศทางเศรษฐกิจและสถานการณ์ตลาดแรงงานของสหรัฐ ขณะที่ดัชนี Nasdaq และ S&amp;P500 ปิดในแดนลบเนื่องจากนักลงทุนเทขายหุ้นกลุ่มเทคโนโลยี
ดัชนีเฉลี่ยอุตสาหกรรมดาวโจนส์ปิดที่ 28,032.38 จุด เพิ่มขึ้น 36.78 จุด หรือ +0.13% ขณะที่ดัชนี Nasdaq ปิดที่ 11,050.47 จุด ลดลง 139.85 จุด หรือ -1.25% และดัชนี S&amp;P500 ปิดที่ 3,385.49 จุด ลดลง 15.71 จุด หรือ -0.46%
ตลาดหุ้นยุโรปปิดปรับตัวขึ้นเมื่อคืนนี้ (16 ก.ย.) โดยได้แรงหนุนจากการที่หุ้นกลุ่มค้าปลีกพุ่งขึ้น ขณะที่การซื้อขายเป็นไปอย่างซบเซา เนื่องจากนักลงทุนรอการเปิดเผยผลประชุมการนโยบายการเงินของธนาคารกลางสหรัฐ (เฟด) ซึ่งจะเกิดขึ้นหลังปิดตลาด
ดัชนี Stoxx Europe 600 บวก 0.58% ปิดที่ 373.13 จุด
 
ตลาดหุ้นลอนดอนปิดปรับตัวลงเมื่อคืนนี้ (16 ก.ย.) เนื่องจากนักลงทุนยังคงกังวลเกี่ยวกับการเจรจาการค้าระหว่างอังกฤษและสหภาพยุโรป (EU) และเงินปอนด์ที่แข็งค่าขึ้นส่งผลกดดันหุ้นกลุ่มส่งออก
ดัชนี FTSE 100 ตลาดหุ้นลอนดอนปิดที่ 6,078.48 จุด ลดลง 27.06 จุด หรือ -0.44%
 
สัญญาน้ำมันดิบ WTI ส่งมอบเดือนต.ค. เพิ่มขึ้น 1.88 ดอลลาร์ หรือ 4.9% ปิดที่ 40.16 ดอลลาร์/บาร์เรล
สัญญาน้ำมันดิบเบรนท์ (BRENT) ส่งมอบเดือนพ.ย. เพิ่มขึ้น 1.69 ดอลลาร์ หรือ 4.2% ปิดที่ 42.22 ดอลลาร์/บาร์เรล
 
สัญญาทองคำตลาดนิวยอร์กปิดบวกเล็กน้อยเมื่อคืนนี้ (16 ก.ย.) ก่อนที่นักลงทุนจะรู้ผลการประชุมของธนาคารกลางสหรัฐ (เฟด) โดยตลาดทองคำนิวยอร์กปิดทำการซื้อขายก่อนที่คณะกรรมการกำหนดนโยบายการเงินของเฟด (FOMC) จะแถลงผลการประชุม
สัญญาทองคำตลาด COMEX (Commodity Exchange) ส่งมอบเดือนธ.ค. เพิ่มขึ้น 4.3 ดอลลาร์ หรือ 0.22% ปิดที่ 1,970.5 ดอลลาร์/ออนซ์
สัญญาโลหะเงินส่งมอบเดือนธ.ค. เพิ่มขึ้น 1.2 เซนต์ หรือ 0.04% ปิดที่ 27.476 ดอลลาร์/ออนซ์
สัญญาพลาตินัมส่งมอบเดือนต.ค. ลดลง 8.7 ดอลลาร์ หรือ 0.89% ปิดที่ 973.5 ดอลลาร์/ออนซ์
สัญญาพัลลาเดียมส่งมอบเดือนธ.ค. เพิ่มขึ้น 3.10 ดอลลาร์ หรือ 0.1% ปิดที่ 2,417.60 ดอลลาร์/ออนซ์
 
ดอลลาร์สหรัฐแข็งค่าเมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อคืนนี้ (16 ก.ย.) หลังจากธนาคารกลางสหรัฐ (เฟด) มีมติคงอัตราดอกเบี้ยระยะสั้นที่ระดับ 0.00-0.25% ในการประชุมเมื่อวานนี้ และส่งสัญญาณว่าจะคงอัตราดอกเบี้ยจนถึงปี 2566
ดัชนีดอลลาร์ ซึ่งเป็นดัชนีวัดความเคลื่อนไหวของดอลลาร์เมื่อเทียบกับสกุลเงินหลัก 6 สกุลในตะกร้าเงิน เพิ่มขึ้น 0.16% แตะที่ 93.1951 เมื่อคืนนี้
ดอลลาร์สหรัฐแข็งค่าเมื่อเทียบกับฟรังก์สวิส ที่ระดับ 0.9100 ฟรังก์ จากระดับ 0.9079 ฟรังก์ แต่อ่อนค่าเมื่อเทียบกับเงินเยน ที่ระดับ 105.00 เยน จากระดับ 105.45 เยน และอ่อนค่าเมื่อเทียบกับดอลลาร์แคนาดา ที่ระดับ 1.3168 ดอลลาร์แคนาดา จากระดับ 1.3180 ดอลลาร์แคนาดา
ยูโรอ่อนค่าลงเมื่อเทียบกับดอลลาร์สหรัฐ ที่ระดับ 1.1802 ดอลลาร์ จากระดับ 1.1853 ดอลลาร์ ขณะที่ดอลลาร์ออสเตรเลียอ่อนค่าลงแตะที่ระดับ 0.7298 ดอลลาร์สหรัฐ จากระดับ 0.7308 ดอลลาร์สหรัฐ ส่วนเงินปอนด์แข็งค่าขึ้นสู่ระดับ 1.2954 ดอลลาร์ จากระดับ 1.2897 ดอลลาร์